Нa oснoву члaнa 9. стaв 7. Уредбе о управљању капиталним пројектима („Службeни глaсник РС”, број 51/19),

Mинистaр финaнсиja дoнoси

**ПРАВИЛНИК**

**о инвестиционој документацији**

"Службени гласник РС", број 87 од 12. децембра 2019.

I. УВОДНЕ ОДРЕДБЕ

**Предмет регулисања**

Члaн 1.

Oвим прaвилникoм уређује се садржај, обрасци, рокови и поступак достављања инвестиционе документације потребне за предлагање идеје капиталног пројекта, разраде пројектних идеја, оцене спремности капиталног пројекта, доношења одлуке о финансирању капиталног пројекта, као и праћења спровођења и извештавања о имплементацији капиталног пројекта.

**Дефинисање инвестиционе документације**

Члaн 2.

Инвестициона документација је документација која се израђује у појединим фазама пројектног циклуса ради: предлагања идеје капиталног пројекта, разраде пројектних идеја, доношења одлуке о финансирању капиталног пројекта у складу са буџетским циљевима, сагледавања финансијских, друштвено-економских, техничких, технолошких, просторних, социјалних и осталих ефеката капиталног пројекта, процене његовог утицаја на заштиту животне средине и регионални развој и извештавања о капиталном пројекту.

**Врсте инвестиционе документације**

Члaн 3.

Инвестициону документацију чини документација прописана чланом 9. Уредбе о управљању капиталним пројектима („Службeни глaсник РС”, број 51/19 – у даљем тексту: Уредба), и то:

1) Образац за идентификацију пројекта;

2) Упитник о спремности пројектне документације;

3) Извештај о спремности пројектне документације;

4) Претходна студија оправданости, односно претходна студија изводљивости;

5) Студија изводљивости, односно студија оправданости;

6) Контролна листа за пред-селекцију;

7) Захтев за финансирање капиталног пројекта;

8) План имплементације и Извештај о напретку имплементације пројекта;

9) Завршни извештај о спроведеном капиталном пројекту;

10) Листа за рационализацију;

11) План за рационализацију;

12) Извештај о ефектима капиталног пројекта.

Инвестициона документација из става 1. тач. 4), 5), 10) и 11) овог члана ближе се уређује посебним правилником.

II. ИНВЕСТИЦИОНА ДОКУМЕНТАЦИЈА

**Обрасци за идентификацију пројекта**

Члaн 4.

Обрасци за идентификацију пројекта су обрасци на којима се подноси Предлог идеје капиталног пројекта и који служе за оцену стратешке релевантности, финансијског и имплементационог аспекта пројектне идеје.

Обрасци за идентификацију пројекта садрже: опште информације и податке; опис пројектне идеје; податке од значаја за одређивање прихватљивости идеје капиталног пројекта; податке о стратешкој релевантности идеје капиталног пројекта; податке о финансијском аспекту идеје капиталног пројекта; податке о имплементационом аспекту идеје капиталног пројекта; опште податке о предлагачу идеје капиталног пројекта као и о овлашћеном службеном лицу.

Обрасци за идентификацију пројекта су: Образац за идентификацију пројекта за сектор саобраћаја (Образац 1.1), Образац за идентификацију пројекта за сектор енергетике (Образац 1.2), Образац за идентификацију пројекта за сектор животне средине – управљање отпадом (Образац 1.3.1), Образац за идентификацију пројекта за сектор животне средине – управљање водама, (Образац 1.3.2) и Образац за идентификацију пројекта за сектор пословне конкурентности (Образац 1.4), који су одштампани уз овај правилник и чине његов саставни део.

Уколико се предлог идеје капиталног пројекта не може подвести ни под један од сектора наведених у ставу 3. овог члана, попуњава се Универзални образац за идентификацију пројекта (Образац 1.5), који је одштампан уз овај правилник и чини његов саставни део.

Обрасце из става 3, односно става 4. овог члана, предлагач идеје капиталног пројекта из члана 3 став 1. тачка 8) Уредбе, подноси надлежном овлашћеном предлагачу из члана 3. став 1. тачка 9) Уредбе (у даљем тексту: Овлашћени предлагач).

Овлашћени предлагач за одабрану идеју капиталног пројекта образац из става 3, односно става 4. овог члана, подноси министарству надлежном за послове европских интеграција (у даљем тексту: Министарство за европске интеграције).

Лице које је на основу закона и других прописа овлашћено да заступа и представља Овлашћеног предлагача, потписује обрасце из става 3, односно става 4. овог члана и гарантује за тачност података наведених у њима.

**Упитник о спремности пројектне документације**

Члан 5.

Упитници о спремности пројектне документације су упитници који служе за прибављање додатних информација ради утврђивања нивоа припремљености постојеће пројектне документације.

Упитници о спремности пројектне документације садрже: опште информације и податке о пројекту и овлашћеном предлагачу са описом капиталног пројекта; податке за идентификацију пројекта; податке о техничком аспекту пројекта; податке о институционалним карактеристикама и институционалном аспекту пројекта; податке о економско-финансијском аспекту пројекта; податке од значаја за оцену утицаја пројекта на животну средину; податке о прелиминарним ризицима пројекта као и сажет приказ/резиме наведених података са оценом Овлашћеног предлагача о степену спремности пројекта.

Обрасци упитника о спремности пројектне документације су: Упитник о спремности пројектне документације за сектор саобраћаја (Образац 2.1), Упитник о спремности пројектне документације за сектор енергетике (Образац 2.2), Упитник о спремности пројектне документације за сектор животне средине – управљање отпадом (Образац 2.3.1), Упитник о спремности пројектне документације за сектор животне средине – управљање водама (Образац 2.3.2) и Упитник о спремности пројектне документације за сектор пословне конкурентности (Образац 2.4), који су одштампани уз овај правилник и чине његов саставни део.

Уколико је поднет образац из члана 4. став 4. овог правилника, попуњава се Универзални упитник о спремности пројектне документације (Образац 2.5), који је одштампан уз овај правилник и чини његов саставни део.

Обрасце из става 3, односно 4. овог члана, у року предвиђено чланом 14. став 2. Уредбе, Овлашћени предлагач подноси министарству надлежном за послове финансија (у даљем тексту: Министарство финансија), које их даље прослеђује Министарству за европске интеграције и министарству надлежном за послове грађевинарства, саобраћаја и инфраструктуре (у даљем тексту: Министарство грађевинарства, саобраћаја и инфраструктуре).

Лице које је на основу закона и других прописа овлашћено да заступа и представља Овлашћеног предлагача, потписује обрасце из става 3, односно става 4. овог члана и гарантује за тачност података наведених у њима.

**Извештај о спремности пројектне документације**

Члан 6.

Извештај о спремности пројектне документације је извештај који, у сарадњи са Овлашћеним предлагачем, сачињавају на основу Упитника о спремности пројектне документације Министарство финансија, Министарство за европске интеграције и Министарство грађевинарства, саобраћаја и инфраструктуре.

Извештај о спремности пројектне документације садржи: опште информације и податке о пројекту и овлашћеном предлагачу; податке утврђене на основу упитника о спремности пројектне документације; анализу ових података; оцену спремности пројектне документације и евентуалне препоруке и сугестије.

Сагласно члану 14. став 4. Уредбе, Министарство финансија, Министарство за европске интеграције и Министарство грађевинарства, саобраћаја и инфраструктуре, у сарадњи са Овлашћеним предлагачем, сачињавају извештај о процени спремности пројектне документације.

Министарства из става 3. овог члана сарађују у сачињавању извештаја о процени спремности пројектне документације тако што формирају радна тела састављена од својих представника.

Радна тела из става 4. овог члана могу се формирати у циљу сачињавања извештаја о процени спремности пројектне документације за поједини пројекат или за више пројеката.

Министарства из става 3. овог члана у радна тела делегирају лица која својим стручним квалификацијама, знањем и искуством могу да допринесу сачињавању квалитетног извештаја о процени спремности пројектне документације.

Министарства из става 3. овог члана у оквиру радних тела размењују информације, ставове, стручна знања и искуства, предлоге и сугестије, те пружају сву неопходну помоћ једна другима с циљем сачињавања што квалитетнијег извештаја о процени спремности пројектне документације.

Министарство финансија иницира формирање радних тела из става 4. овог члана, тако што Министарству за европске интеграције и Министарству грађевинарства, саобраћаја и инфраструктуре упућује обавештење које садржи податке о пројекту или пројектима за које се сачињава извештај о спремности пројектне документације као и позив да делегирају своје представнике.

Министарство финансија сачињени извештај о процени спремности пројектне документације, у року из члана 14. став 4. Уредбе, подноси надлежној комисији за капиталне инвестиције дефинисаној чланом 8. став 11. Уредбе (у даљем
тексту: Комисија).

Сагласно члану 14. став 6. Уредбе, Комисија може захтевати од субјеката из става 1. овог члана да сачине ванредни извештај о процени спремности пројекта.

Ванредни извештај о процени спремности пројекта садржи податке из става 2. овог члана.

Уколико се ванредни извештај о процени спремности пројекта сачињава за пројекте за које није израђен упитник о спремности пројектне документације, Овлашћени предлагач пружа све неопходне информације у циљу сачињавања овог извештаја.

Након сачињавања ванредног извештаја о процени спремности пројекта, Министарство финансија наведени извештај доставља Комисији.

**Контролна листа за пред-селекцију**

Члан 7.

Контролна листа за пред-селекцију је образац који служи за проверу стања капиталног пројекта у односу на најновије доступне информације у време подношења захтева за финансирање пројекта.

Контролна листа за пред-селекцију садржи: опште информације и податке о пројекту и овлашћеном предлагачу; опис пројекта, проверу опсега пројекта; предимплементационе услове пројекта и прелиминарни план имплементације и праћења пројекта.

Образац контролне листе за пред-селекцију (Образац бр. 3), одштампан је уз овај правилник и чини његов саставни део.

Образац из става 3. овог члана, увек се подноси уз Захтев за финансирање капиталног пројекта.

Уколико је од ревизије студије изводљивости или студије оправданости, у складу са чланом 15. Уредбе прошло више од две године, студија изводљивости или студија оправданости се ажурирају и достављају уз образац из става 3. овог члана.

Образац из става 3. овог члана, попуњава Овлашћени предлагач и доставља Министарству финансија, односно органу надлежном за послове финансија аутономне покрајне или јединице локалне самоуправе као део документације у поступку предлагања приоритетних области финансирања, тј. приликом подношења Захтева за финансирање капиталног пројекта.

За пројекте који се финансирају из фондова Европске уније, у складу са прописима који регулишу финансирање из средстава Европске уније, а пре закључења уговора о финансирању, Овлашћени предлагач доставља образац контролне листе из става 1. овог члана и Министарству за европске интеграције.

**Захтев за финансирање капиталног пројекта**

Члан 8.

Захтев за финансирање капиталног пројекта овлашћени предлагач подноси Министарству финансија, покрајинском секретаријату надлежном за послове финансија, односно локалном органу управе надлежном за послове финансија, у складу са буџетским календаром, а уколико се капитални пројекат финансира из средстава фондова Европске уније захтев се подноси и Министарству за европске интеграције.

Захтев за финансирање капиталног пројекта садржи: основне информације о носиоцима пројекта (овлашћени предлагач, предлагач идеје и инвеститор); основне податке о пројекту (назив пројекта, крaтaк опис прojeктa, информације о локацији тј. месту улагања, информације о повезаности са другим капиталним пројектима, разлози за реализацију пројекта); податке о кoрисницима прojeкта (директни и индиректни корисници пројекта); податке о релевантности пројекта (стратешка релевантност, сектор у коме се реализује пројекат, значај пројекта); податке о статусу документације; информације о земљишту/објекту за реализацију пројекта; трајање пројекта; процењене трошкове капиталног пројекта; изворе финансирања (са посебно исказаном динамиком финансијске реализације пројекта) и циљеве и индикаторе пројекта.

Образац захтева за финансирање капиталног пројекта (Образац бр. 4), одштампан је уз овај правилник и чини његов саставни део.

**План имплементације капиталног пројекта**

Члан 9.

За пројекте које надлежна комисија за капиталне инвестиције усвоји на Листи приоритетних припремљених пројеката, овлашћени предлагач подноси Министарству финансија, односно органу надлежном за послове финансија аутономне покрајне или локалне самоуправе план имплементације пројекта.

План имплементације капиталног пројекта садржи: назив пројекта; основне податке о пројекту; основне податке о предлагачу идеје капиталног пројекта, овлашћеном предлагачу и другим релевантним актерима који учествују у реализацији пројекта; податке о финансијском аспекту пројекта; динамику реализације пројекта; динамику финансијске реализације пројекта и евентуалне коментаре овлашћеног предлагача.

Образац плана имплементације пројекта (Образац бр. 5) одштампан је уз овај правилник и чини његов саставни део.

Образац из става 3. овог члана, овлашћени предлагач капиталног пројекта подноси Министарству финансија, након усвајања листе Приоритетних припремљених пројеката од стране Комисијe за капиталне инвестиције, а пре отпочињања имплементације пројекта.

Министарство финансија може упутити позив овлашћеном предлагачу да у одређеном року достави план имплементације пројекта.

**Извештај о напретку имплементације пројекта**

Члан 10.

Извештај о напретку имплементације капиталног пројекта је извештај који служи за праћење физичке и финансијске имплементације и правовремено утврђивање и образложење одступања од планиране имплементације капиталног пројекта који, између осталог, садржи и предлог мера за њихово отклањање.

Извештај о напретку имплементације капиталног пројекта садржи: основне информације о овлашћеном предлагачу пројекта; основне податке о пројекту; податке за верификацију кључних аспеката имплементације пројекта; резиме активности спроведених током извештајног периода.

Образац извештаја о напретку имплементације капиталног пројекта (Образац бр. 6), одштампан је уз овај правилник и чини његов саставни део.

Образац из става 3. овог члана, током имплементације капиталног пројекта, Овлашћени предлагач тромесечно подноси Министарству финансија, односно органу надлежном за послове финансија аутономне покрајне или јединице локалне самоуправе.

**Завршни извештај о спроведеном капиталном пројекту**

Члан 11.

Завршни извештај о спроведеном капиталном пројекту је извештај који сумира резултате пројекта по његовом окончању.

Завршни извештај о спроведеном капиталном пројекту садржи: основне информације о носиоцима пројекта (овлашћени предлагач, предлагач идеје капиталног пројекта и инвеститор); основне податке о пројекту, преглед реализованих активности у извештајном периоду (финансијска реализација активности по годинама и изворима финансирања, физичка реализација активности) и податке о евентуалним отвореним питањима у вези са завршеним пројектом.

Образац завршног извештаја о спроведеном капиталном пројекту (Образац бр. 7), одштампан је уз овај правилник и чини његов саставни део.

Образац из става 3. овог члана, Овлашћени предлагач, у року из члана 19. став 6. Уредбе, тј. у року од 60 дана од дана који је у плану имплементације пројекта означен као дан завршетка имплементације пројекта, подноси Министарству финансија, односно органу надлежном за послове финансија аутономне покрајне или јединице локалне самоуправе.

**Извештај о ефектима капиталног пројекта**

Члан 12.

Извештај о ефектима капиталног пројекта је извештај којим се, након завршене имплементације пројекта велике вредности, утврђују остварени ефекти и пореде са првобитно очекиваним.

Извештај о ефектима капиталног пројекта садржи: основне податке о капиталном пројекту и овлашћеном предлагачу; резултат процене ефеката који су постигнути имплементацијом капиталног пројекта и закључке и препоруке овлашћеног предлагача.

Образац извештаја о ефектима капиталног пројекта (Образац бр. 8), одштампан је уз овај правилник и чини његов саставни део.

Образац из става 3. овог члана, за капиталне пројекте из члана 5. став 3. тачка 3) Уредбе, Овлашћени предлагач подноси Министарству финансија, у року из члана 22. став 2. Уредбе.

III. ЗАВРШНЕ ОДРЕДБЕ

**Престанак важећег правилника**

Члан 13.

Од дана почетка примене овог правилника престаје да важи Правилник о садржини, роковима и поступку достављања инвестиционе документације за капиталне пројекте („Службeни глaсник РС”, број 18/18).

**Ступање правилника на снагу**

Члан 14.

Oвaj прaвилник ступa нa снaгу oсмoг дaнa oд дaнa oбjaвљивaњa у „Службeнoм глaснику Рeпубликe Србиje”, а почиње да се примењује од дана почетка примене Уредбе о управљању капиталним пројектима („Службeни глaсник РС”, број 51/19).

Број 110-00-620/2019-40

У Београду, 3. децембра 2019. године

Министар,

**Синиша Мали,** с.р.

Прилози

[Образац 1.1 - Образац за идентификацију пројекта за сектор саобраћаја](http://www.pravno-informacioni-sistem.rs/SlGlasnikPortal/prilozi/1.html%26doctype%3Dreg%26x-filename%3Dtrue%26regactid%3D429436)

[Образац 1.2 - Образац за идентификацију пројекта за сектор енергетике](http://www.pravno-informacioni-sistem.rs/SlGlasnikPortal/prilozi/2.html%26doctype%3Dreg%26x-filename%3Dtrue%26regactid%3D429436)

[Образац 1.3.1 - Образац за идентификацију пројекта за сектор животне средине - управљање отпадом](http://www.pravno-informacioni-sistem.rs/SlGlasnikPortal/prilozi/3.html%26doctype%3Dreg%26x-filename%3Dtrue%26regactid%3D429436)

[Образац 1.3.2 - Образац за идентификацију пројекта за сектор животне средине - управљање водама](http://www.pravno-informacioni-sistem.rs/SlGlasnikPortal/prilozi/4.html%26doctype%3Dreg%26x-filename%3Dtrue%26regactid%3D429436)

[Образац 1.4 - Образац за идентификацију пројекта за сектор пословне конкурентности](http://www.pravno-informacioni-sistem.rs/SlGlasnikPortal/prilozi/5.html%26doctype%3Dreg%26x-filename%3Dtrue%26regactid%3D429436)

[Образац 1.5 - Универзални образац за идентификацију пројекта](http://www.pravno-informacioni-sistem.rs/SlGlasnikPortal/prilozi/6.html%26doctype%3Dreg%26x-filename%3Dtrue%26regactid%3D429436)

[Образац 2.1 - Упитник о спремности пројектне документације за сектор саобраћаја](http://www.pravno-informacioni-sistem.rs/SlGlasnikPortal/prilozi/7.html%26doctype%3Dreg%26x-filename%3Dtrue%26regactid%3D429436)

[Образац 2.2 - Упитник о спремности пројектне документације за сектор енергетике](http://www.pravno-informacioni-sistem.rs/SlGlasnikPortal/prilozi/8.html%26doctype%3Dreg%26x-filename%3Dtrue%26regactid%3D429436)

[Образац 2.3.1 - Упитник о спремности пројектне документације за сектор животне средине - управљање отпадом](http://www.pravno-informacioni-sistem.rs/SlGlasnikPortal/prilozi/9.html%26doctype%3Dreg%26x-filename%3Dtrue%26regactid%3D429436)

[Образац 2.3.2 - Упитник о спремности пројектне документације за сектор животне средине - управљање водама](http://www.pravno-informacioni-sistem.rs/SlGlasnikPortal/prilozi/10.html%26doctype%3Dreg%26x-filename%3Dtrue%26regactid%3D429436)

[Образац 2.4 - Упитник о спремности пројектне документације за сектор пословне конкурентности](http://www.pravno-informacioni-sistem.rs/SlGlasnikPortal/prilozi/11.html%26doctype%3Dreg%26x-filename%3Dtrue%26regactid%3D429436)

[Образац 2.5 - Универзални упитник о спремности пројектне документације](http://www.pravno-informacioni-sistem.rs/SlGlasnikPortal/prilozi/12.html%26doctype%3Dreg%26x-filename%3Dtrue%26regactid%3D429436)

[Образац бр. 3 - Контролна листа за пред-селекцију](http://www.pravno-informacioni-sistem.rs/SlGlasnikPortal/prilozi/13.html%26doctype%3Dreg%26x-filename%3Dtrue%26regactid%3D429436)

[Образац бр. 4 - Захтев за финансирање капиталног пројекта](http://www.pravno-informacioni-sistem.rs/SlGlasnikPortal/prilozi/14.html%26doctype%3Dreg%26x-filename%3Dtrue%26regactid%3D429436)

[Образац бр. 5 - План имплементације капиталног пројекта](http://www.pravno-informacioni-sistem.rs/SlGlasnikPortal/prilozi/15.html%26doctype%3Dreg%26x-filename%3Dtrue%26regactid%3D429436)

[Образац бр. 6 - Извештај о напретку имплементације капиталног пројекта](http://www.pravno-informacioni-sistem.rs/SlGlasnikPortal/prilozi/16.html%26doctype%3Dreg%26x-filename%3Dtrue%26regactid%3D429436)

[Образац бр. 7 - Завршни извештај о спроведеном капиталном пројекту](http://www.pravno-informacioni-sistem.rs/SlGlasnikPortal/prilozi/17.html%26doctype%3Dreg%26x-filename%3Dtrue%26regactid%3D429436)

[Образац бр. 8 - Извештај о ефектима капиталног пројекта](http://www.pravno-informacioni-sistem.rs/SlGlasnikPortal/prilozi/18.html%26doctype%3Dreg%26x-filename%3Dtrue%26regactid%3D429436)